FI Euroopan unionin virallinen lehti C 236/13

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 236/08)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”GAMONEU” tai ”GAMONEDO”

EY nro: ES/PDO/005/0308/20.08.2003

SAN ( X ) SMM ( )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Subdirección General de Calidad Agroalimentaria y Agricultura Ecológica; Dirección General de Industria Agroalimentaria y Alimentación; Ministerio de Agricultura, Pesca y Alimentación de España Osoite: Infanta Isabel, 1 E-28071 Madrid Puhelin: (34) 91 347 53 94 Faksi: (34) 91 347 54 10 Sähköposti: sgcaproagro@mapya.es

2. Ryhmittymä:

Nimi: Rosa Maria Intriago Cuesta y otros Osoite: Barrio de Quilama, s/n E-33820 Benia Puhelin: (34) 985 84 41 57 Faksi: (34) 985 84 41 57 Sähköposti: genife_vete@hotmail.com Kokoonpano: tuottaja/jalostaja ( X ) muu ()

3. Tuotelaji:

Luokka 1.3: Juustot

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1. Nimi: ”GAMONEU” tai ”GAMONEDO”

4.2. Kuvaus: Gamoneu tai Gamonedo on rasvainen, kypsytetty juusto, jossa on luonnonkuori. Se on valmistettu lehmän, lampaan tai vuohen maidosta tai näiden kahden tai kolmen maitolajin sekoituksesta. Se on kevyesti savustettu juusto, ja sen reunoilla on hieman Penicillium-homeitiöiden muodostamaa sinivihreää hometta.

Alkuperänimityksellä suojattavien juustojen valmistuksessa käytetään maitoa, jota saadaan seuraavista lajeista ja -roduista:

Naudat: friisiläinen rotu, Asturiana de los Valles- ja Pardo Alpina -rodut sekä niiden risteytykset.

Lampaat: Lacha-, Carranzana- ja Milschalfe-rodut sekä niiden risteytykset.

Vuohet: Alpino-Pirenaica-, Cabra de los Picos de Europa-, Murciano-, Granadina- ja Saanen-rodut sekä niiden risteytykset.

Juustojen ulkoiset ominaisuudet ovat seuraavat:

Muoto: lieriö, jonka sivut ovat selvästi tasaiset.

Korkeus: 6–15 cm.

Halkaisija: 10–30 cm.

Paino: 0,5–7 kg.

Juustoa savustettaessa muodostunut luonnonkuori on väriltään tumman kastanjanruskea, ja siinä on punertavia, vihreitä ja sinertäviä sävyjä. Kuoren lähellä on Penicillium-homesienen muodostamia homesienipesäkkeitä.

Juustojen kemialliset ominaisuudet ovat seuraavat:

Rasvaa: vähintään 45 prosenttia kuiva-aineesta.

Proteiineja: vähintään 25 prosenttia kuiva-aineesta.

Kuiva-ainepitoisuus: vähintään 55 prosenttia.

pH-arvo: 4,5–6,5.

Juuston aistinvaraisesti havaittavat ominaisuudet ovat seuraavat:

Tuoksussa, joka on selkeä ja läpitunkeva, on lieviä savun vivahteita. Tuoksu voimistuu juuston kypsyessä. Mieto savun maku ja hieman tulinen maku ovat juuston vallitsevia makuja. Suussa voi erottaa voin maun ja hasselpähkinän sitkeän jälkimaun.

Juustomassa on kovaa tai puolikovaa, tiivistä ja murenevaa, sillä juusto murenee leikattaessa helposti. Juustossa on epätasaisesti reikiä.

Juusto on sisäpuolelta valkoinen tai kellertävän valkoinen, ja sen reunojen lähellä on pieniä sinivihreitä Penicillium-homeen muodostamia homesienipesäkkeitä. Juuston ulkokuoren väri on hyvin erikoinen, paahtunut tumma kastanjanruskea, joka on syntynyt savustamisen aikana. Kun juustoa pidetään luolissa tai kellareissa, siihen muodostuu sienikasvusto ja väri saa punertavia, vihertäviä ja sinertäviä sävyjä.

Juuston sisuksessa on mekaanisesti syntyneitä reikiä.

Juustosta voidaan käyttää seuraavia perinteisiä nimityksiä:

”Gamoneu” tai ”Gamonedo” del Puerto, joka valmistetaan Cangas de Onísin ja Onísin (Picos de Europa) kuntien korkeilla vuoristoalueilla eritelmässä mainituilla tasangoilla ja kesälaitumilla. Valmistus tapahtuu pienissä juustonvalmistuslaitoksissa kesä-syyskuun aikana. Juusto valmistetaan maidosta, joka on peräisin kyseisillä tasangoilla laiduntavasta lypsykarjasta. Valmistuksessa käytetään seosta, jossa on mukana vähintään kahden mainitun eläimen (naudat, lampaat ja vuohet) maitoa. Mukana on aina vähintään 10 prosenttia lampaan ja/tai vuohen maitoa.

”Gamoneu” tai ”Gamonedo” del Valle, joka valmistetaan alkuperäismerkinnän kattaman alueen matalissa osissa Cangas de Onísin ja Onísin kunnissa. Tuotanto ei seuraa vuodenaikoja, koska karjankasvatus on osittain laajaperäistä ja perustuu pääasiassa laiduntalouteen.

4.3. Maantieteellinen alue: Maantieteellinen alue sijaitsee Cangas de Onísin ja Onísin kuntien alueella Asturian itsehallintoalueella. Maidon ja juuston tuotanto ja juuston kypsytys tapahtuvat tällä rajatulla maantieteellisellä alueella.

4.4. Alkuperätodisteet: Juuston valmistuksessa varmistetaan, että tuotantoprosessissa käytettu maito on peräisin luvan saaneilta tiloilta, jotka on kirjattu sääntelyneuvoston rekisteriin. Varmistusprosessissa tarkistetaan tuotanto- ja karjarekisterit, jos juusto valmistetaan omalta tilalta peräisin olevasta maidosta. Jos käytetään maitoa, joka ei ole peräisin omalta tilalta, tarkistetaan tuotantorekisterit sekä asiakirjat, joista käy ilmi maidon alkuperä. Näitä asiakirjoja ovat lähetysluettelo, josta käy ilmi, miltä tilalta maito on peräisin, lypsypäivä- ja aika, toimitettu määrä, toimitusajankohta, ajoneuvon tunnukset, kuljettaja sekä toimitusta vastaava lasku ja maksutosite. Juuston valmistajan on säilytettävä kustakin erästä rekisterit, joista käy ilmi käytetyn maidon alkuperä ja määrä, valmistettujen juustojen määrä sekä kullakin tuotantokerralla valmistettujen erien määrä. Kussakin valmistusta seuraavassa vaiheessa (savustus, kypsytys ja varastointi ennen lähetystä) on pidettävä rekistereitä, joiden avulla kussakin tuotantolaitoksessa olevat yksiköt ja erät voidaan yksilöidä milloin tahansa. Lisäksi tuottajan on laadittava luettelo valmistetuista eristä, niissä käytetyistä tunniste-etiketeistä ja niiden lopullisesta määränpäästä. Tästä on esitettävä todisteena lähetysluettelot ja myyntiin liittyvät laskut.

4.5. Tuotantomenetelmä: Juusto ”Gamoneu” tai ”Gamonedo” valmistetaan yksinomaan käsittelemättömästä naudan, lampaan tai vuohen maidosta tai näiden maitotyyppien seoksesta. Maito saadaan eläimistä, joiden ravinto on peräisin alueen luonnosta (niityt, niityiltä saatava tuorerehu ja heinä). Poikkeustapauksissa voidaan käyttää vilja- ja palkokasvitiivisteitä, jos tilalla ei voida tuottaa riittävästi ravintoa, mikä yleensä johtuu sääolosuhteista.

Maito toimitetaan juustolaan ja saostetaan maitohapolla. Saostamisessa käytetään juoksetetta tai juoksettumista aiheuttavia entsyymejä, jotta saostumiseen kuluisi vähintään tunti. Saostumisprosessin aikana ja saostumishetkellä maidon lämpötila on 24–30 °C.

Kun maito on saostunut juustomassaksi, sitä leikataan varovasti useita kertoja, kunnes saadaan 5-15 millimetrin kokoisia pieniä rakeita. Tämän jälkeen hera erotetaan juustomassasta noin puolessatoista tunnissa.

Juustomassa siirretään elintarviketuotteille soveltuvasta materiaalista valmistettuihin muotteihin, jotka ovat lieriön muotoisia. Jotta hera erottuisi kokonaan helpommin, voidaan massaa puristaa kevyesti.

Juustot suolataan natriumkloridilla päältä 24 tunnin ja pohjasta 48 tunnin kuluttua.

Kun juustot on irrotettu muoteista, ne savustetaan. Savustusprosessin kesto ja intensiteetti riippuvat senhetkisistä sääolosuhteista. Prosessin tavoitteena on varmistaa, että juusto kuivaa sopivasti ja sille syntyy tumma kuori, jonka koostumus mahdollistaa Penicillium-homeen pääsyn juustoon kypsymisen aikana. Tuloksena on kevyt savun maku, joka ei kuitenkaan saa olla hallitseva. Savustamisessa käytetään saarnia (Fraxinus excelssior), kanervaa (Erica sp.), pyökkiä (Fagus sylvatica) ja muita paikallisia puita (ei tervaspuita).

Juustot kypsytetään kalkkikiviluolissa, kellareissa tai kypsytystiloissa, joiden ominaispiirteet ovat asianmukaiset, jotta juusto saa erityispiirteensä. Kyseisten tilojen lämpötilat ovat 10 °C, ja ilmankosteus on 90 prosenttia. Kypsytys kestää vähintään kaksi kuukautta juustomassan valmistumispäivästä lähtien. Kypsytyksen aikana juustoja käännellään ja puhdistetaan, jotta juustot saisivat erityispiirteensä. Näin varmistetaan juustolle ominaisen homeen ja hiivan kehittyminen. Niiden on oltava peräisin kypsytyslaitoksista eikä niitä missään tapauksessa voida lisätä maitoon. Penicillium-homeen on päästävä juuston sisään ja kehityttävä sen reunoilla kuoren lähellä, jolloin juustoon muodostuu sille ominaisia sinivihreitä juovia.

Kun juustot tulevat markkinoille, niissä on etiketit ja ne voidaan tunnistaa asianmukaisesti.

4.6. Yhteys maantieteelliseen alkuperään:

— Historiallinen yhteys Juusto ”Gamonedo” liittyy perinteisiin, joiden mukaan karjasta käytetään kaikki tuotteet. Tiedetään varmuudella, että juustoa valmistettiin ainakin jo 1600-luvulla, jolloin juustoja annettiin ruoka-apuna kylän köyhälistölle. Asia ilmenee Filip IV:lle vuonna 1641 lähetetystä kirjeestä, joka koski laidunten käyttämistä. On myös löydetty vanhoja asiakirjoja (Diccionario Geográfico de Madoz siglo XVIII), joissa juusto mainitaan useita kertoja. Sen todetaan olevan paikallisen väestön perusravintoa. Lisäksi asiakirjoissa mainitaan alueen erikoistuminen karjanhoitoon ja todetaan, että alueella pidetään sekakarjalaumoja, joissa on nautoja, vuohia ja lampaita. Karja oli omistajansa kanssa kesäisin vuoristolaitumilla. Nämä olosuhteet sekä etäisyydet ja vaikeat yhteydet kulutuskeskuksiin ovat johtaneet siihen, että paimenet ovat aina valmistaneet juuston itse.

— Yhteys luontoon Perinteinen maantieteellinen tuotantoalue rajoittuu Onísin ja Cangas de Onísin kuntiin. Molemmilla kunnilla on huomattavasti maata Picos de Europa -vuoriston läntisen vuorijonon, Corniónin, alueella. Tämän vuorijonon hallitsevin ominaisuus on epäsäännöllinen pinnanmuodostus. Korkeus merenpinnasta vaihtelee aina 80 metristä Stella-joen keskikohdalla aina 2 648 metriin Torre Cerredon kohdalla. Vuoristoalue muodostuu pääasiassa kalkkikivestä, ja rinteet ovat jyrkkiä. Geomorfologinen rakenne koostuu laaksoista ja vuorisolista. Laaksoissa maisemaa hallitsevat suuret, melko tasaiset niityt ja pienet maatilat asutuksen läheisyydessä. Väestö on keskittynyt pääasiassa niihin. Niityiltä saadaan rehua talveksi. Karja, jota ei tarvitse pitää navetoissa tai talleissa koko talvea, viedään niityille talvellakin. Solille ovat luonteenomaisia pystysuodat muodot ja karstimaa sekä lukuisat rotkot, luolat, kuilut ja suuret repeämät. Näiden epäsäännöllisten pinnanmuotojen joukossa on vuoristoniittyjä, joiden ruoho on ravintoarvoltaan korkeatasoista. Karja on laitumilla keväästä lokakuun ensilumiin saakka. Rinteet (”xerros”) ja kalliot muodostavat muut pinnanmuodostuksen ominaisuudet, joita käytetään karjankasvatuksessa. Alueella vallitsee vallitsee meri-ilmasto, jonka luonteenomaisia piirteitä ovat runsaat ympärivuotiset sateet, kohtuullinen auringonpaiste ja voimakas pilvisyys. Vuotuinen keskimääräinen sademäärä vaihtelee. Korkeimmilla alueilla, jossa sade tulee joskus lumena, se nousee 2 000 mm:iin. Matalimmilla alueilla se on 1 200 mm. Korkeimmilla alueilla esiintyy kesäisin usein myös sumua. Laaksoalueilla lämpötilat ovat lauhkeita koko vuoden; keskilämpötila on 12 °C. Vuorialueilla lämpötila on matalampi; keskilämpötila on 3 °C. Alueen maaperässä hallitsevana ovat kalkki- ja kvartsiittikalliot, jotka ovat muotoutuneet eroosion, ilmaston ja kasviston vaikutuksesta. Ilmasto, pinnanmuodostus ja geologia antavat tälle alueelle ne ominaisuudet, jotka vaikuttavat suoraan laidunten tyyppiin ja laatuun. Laitumet sopivat erityisen hyvin antamaan ravintoa naudoille, lampaille ja vuohille, joiden maidosta valmistetaan juusto ”Gamoneu” tai ”Gamonedo”. Yleisin kasvi laitumilla on Festuca burnatii, monivuotinen Katabriassa esiintyvä kotoperäinen laji, jota kasvaa kylmillä ja kuivilla niityillä. Painanteissa ja alaspäin viettävillä rinteillä, joilla on lunta kevään loppupuolelle saakka, kasvaa ”cervunoa” (Nardus stricta), heinäkasvia, joka pystyy selviytymään erilaisissa olosuhteissa. Niityillä kasvaa myös heinäkasveja Phleum alpinum, Festuca iberica ja Festuca picoeuropeana sekä palkokasvia Trifolium thalli Vill. Juuston erityisominaisuudet ovat peräisin myös savustuksesta ja kypsytyksestä, joiden aikana siihen vaikuttavat ainoastaan kypsytyslaitoksen ilmassa oleva home ja hiiva. Merkittävin homeista on Penicillium, joka saa aikaan juuston kirjavan kuoren sekä juustolle ominaisen värin ja maun.

— Yhteys ihmisiin Kyseessä on ekosysteemi, jolla on ainutlaatuiset ympäristöominaisuudet. Tästä on osoituksena se, että Montaña de Covadonga oli ensimmäinen alue, jolle annettiin kansallispuiston asema vuonna 1918. Tämä kansallispuisto on toiminut edelläkävijänä ympäristönsuojelussa Espanjassa. On yleisesti tunnustettu, että alueella toimivat paimenet kuuluvat tärkeimpiin ympäristöarvojen hoitajiin ja suojelijoihin ja että ”Gamonedo” tai ”Gamoneu” -juusto on tulosta heidän perinteisestä elämäntyylistään. Se on alueen ainoa taloudellisesti kannattava karjankasvatuksen tuote. Tuotantoa koskevassa osassa kuvatut menetelmät ja edellytykset perustuvat vanhoihin perinteisiin. Niitä pyritään mukauttamaan nykyaikaan tekemättä kuitenkaan kompromisseja, jotka voisivat tuhota tuotteen identiteetin ja sen ympärille syntyneen elämäntyylin.

4.7. Tarkastuslaitos:

Nimi: Consejo Regulador de la D.O.P. ”Gamoneu” o ”Gamonedo” Osoite: La Plaza, s/n E-33560 Benia-Onís (Asturias) Puhelin: (34) 985 84 40 05 Faksi: (34) 985 84 42 30 Sähköposti: info@quesogamonedo.com

4.8. Merkinnät: Suojatulla alkuperänimityksellä ”Gamoneu” tai ”Gamonedo” suojatut kulutukseen tarkoitetut juustot tunnistetaan etiketistä tai sääntelyneuvoston hyväksymästä, valvomasta ja myöntämästä numeroidusta vastaetiketistä laatukäsikirjassa asetettujen standardien mukaisesti. Sovellettavan lainsäädännön mukaisten tietojen ja vaatimusten lisäksi suojattujen juustojen etiketeissä ja vastaetiketeissä on oltava selkeästi esillä maininta ”Denominación de Origen Protegida” — ”Gamoneu” tai ”Gamonedo” sekä perinteinen viittaus laaksoon tai solaan.

Kaikkien toimijoiden on käytettävä etiketissä seuraavaa sääntelyneuvoston hyväksymää ainutlaatuista tunnusta:

(1) EUVL L 93, 31.3.2006, s. 12.